TSR, Inc.

Ιστορία

Η Tactical Studies Rules σχηματίστηκε το 1973 ως συνεταιρισμός μεταξύ του Gary Gygax και του Don Kaye με στόχο να εκδωθούν και να πωληθούν επίσημα οι κανόνες του Dungeons & Dragons, ενός από τα πρώτα παιχνίδια ρόλων. Στον συνεταιρισμό έγιναν αργότερα μέλη οι Brian Blume και (προσωρινά) Dave Arneson. Όταν ο Don Kaye πέθανε από εγκεφαλική συμφόρηση το 1975, οι Brian Blume και Gary Gygax, οι εναπομείναντες ιδιοκτήτες, ίδρυσαν μια νέα ανώνυμη εταιρεία, την TSR Hobbies, Inc. , της οποίας ο Blume απέκτησε το μεγαλύτερο μερίδιο. Τα κεφάλαια της αρχικής εταιρείας μεταφέρθηκαν στην νέα εταιρεία, και η Tactical Studies Rules διαλύθηκε. Το 1983, στην επωνυμία παραλείφθηκε η λέξη "Hobbies", και έτσι επικράτησε η τελική επωνυμία TSR, Inc.
Η TSR επιβλήθηκε ως ο ηγετικός παραγωγός του σύγχρονου παιχνιδιού ρόλων (role-playing game). Το πρώτιστο προϊόν της, το Dungeons & Dragons, αποτέλεσε πρότυπο για τον νέο τομέα. Το Dungeons and Dragons αποδείχθηκε εμπορική επιτυχία, και συνέβαλε επίσης αποφασιστικά στην ανάπτυξη του νέου είδους παιχνιδιών και στη διάδοση του σε νέες υποομάδες της αγοράς για παράδειγμα στα παιδιά και στους έφηβους. Τα παιχνίδια της TSR υπήρξαν εξαιρετικά δημοφιλή και απέφεραν εξαιρετικά μεγάλα κέρδη.
Στις αρχές της δεκαετίας του ’80, η TSR ανέπτυξε την σειρά DragonLance, που περιλάμβανε έναν εντελώς νέο κόσμο και νέους κανόνες. Η Margaret Weis και ο Tracy Hickman έγραψαν μια τριλογία μυθιστορημάτων με φόντο τον κόσμο του DragonLance, η οποία έγινε το πρώτο λογοτεχνικό έργο εταιρείας παιχνιδιών που σκαρφάλωσε στην λίστα των μπεστ-σέλερ στις Η.Π.Α. Όταν ήταν στο ζενίθ της επιτυχίας της, η TSR είχε ετήσιο τζίρο εκατομμυρίων δολαρίων, και απασχολούσε προσωπικό 400 υπαλλήλων. Το 1987 κυκλοφόρησε για πρώτη φορά το βασικό κουτί του Forgotten Realms, του κόσμου που έμελλε να αναδειχθεί ως ο πιο δημοφιλής κόσμος του Dungeons & Dragons και ως ένας από τους πιο ανεπτυγμένους φανταστικούς κόσμους όλων των εποχών.
Η TSR ωστόσο έχανε σταδιακά την ικανότητα της να καινοτομεί. Μετά την εμφάνιση των παιχνιδιών με συλλεκτικές κάρτες, η TSR κυκλοφόρησε μερικά νέα συλλεκτικά παιχνίδια: το Dragon Dice και το Spellfire. Κανένα δεν σημείωσε μεγάλη επιτυχία στην αγορά. Την ίδια εποχή, η TSR άρχισε να ασκεί αντίποινα κατά του έργου των φαν και άλλου δημιουργικού έργου που βασίζονταν στην πνευματική ιδιοκτησία της TSR, γεγονός που προκάλεσε την οργή πολλών πιστών πελατών και φαν. Νέες εταιρείες στον χώρο των παιχνιδιών ρόλων λάνσαραν ανταγωνιστικούς κόσμους φαντασίας, γεγονός που διαίρεσε την κοινότητα των παιχνιδιών ρόλων και μείωσε περαιτέρω την ήδη μαρασμένη καταναλωτική βάση της TSR. Αυτοί οι παράγοντες και άλλοι οδήγησαν την TSR να συσσωρεύσει χρέη που ξεπερνούσαν τα 30 εκατομμύρια δολάρια μέχρι το 1996, και την ανάγκασαν να προβεί σε πολλές απολύσεις.
Με την πτώση της TSR, η Wizards of the Coast, εκδότρια εταιρεία του δημοφιλούς παιχνιδιού με συλλεκτικές κάρτες Magic The Gathering, κληρονόμησε τον τίτλο του Άρχοντα των Παιχνιδιών Ρόλων. Η Wizards of the Coast εξαγόρασε την TSR και τα πνευματικά της δικαιώματα το 1997, με τελικό αποτέλεσμα την αργή πτώση της εταιρείας από την δόξα. Στους υπαλλήλους της TSR δόθηκε η ευκαιρία να μετατεθούν στα γραφεία της Wizards of the Coast στην πολιτεία της Ουάσιγκτον˙ μερικοί δέχθηκαν την προσφορά. Τα γραφεία της εταιρείας στην Lake Geneva στο Ουισκόνσιν, έκλεισαν τελικά. Τα επόμενα χρόνια, διάφορα τμήματα της εταιρείας πουλήθηκαν σε άλλες εταιρείες, ενώ το 1999 η ίδια η Wizards of the Coast εξαγοράστηκε από την Hasbro, Inc. Το 2002 η Gen Con πουλήθηκε στην Gen Con, LLC του Peter Adkison, ιδρυτή της Wizards of the Coast. Επίσης, το 2002 τα δικαιώματα των περιοδικών της TSR εκχωρήθηκαν στην Paizo Publishing. Η επωνυμία TSR συνέχισε να υφίσταται για μερικά χρόνια, έπειτα αποσύρθηκε. Μετά από λίγο καιρό, τα σήματα κατατεθέντα της TSR έφτασαν στο τέλος τους.

Προϊόντα

Τα βασικά προϊόντα της TSR ήταν παιχνίδια ρόλων, εκ των οποίων το πιο επιτυχημένο ήταν το Dungeons & Dragons. Η εταιρεία παρήγαγε ωστόσο και άλλα παιχνίδια, παιχνίδια με κάρτες, επιτραπέζια και παιχνίδια με ζάρια, και εξέδιδε περιοδικά και βιβλία.

Επιτραπέζια πολεμικά παιχνίδια

• Cavaliers and Roundheads (1973)
• Chainmail (1975)
• Classic Warfare (1975)
• Divine Right (1979)
• Don't Give Up The Ship! (1975)
• Fight In The Skies (1975)
• Sniper! (1986)
• Star Probe (1975)
• Terrible Swift Sword (1986)
• Tractics (1975)
• Tricolor (1975)
• Warriors of Mars (1974)
• William the Conqueror (1976)
• Cordite & Steel (1977)

Άλλα παιχνίδια

• 4th Dimension (επιτραπέζιο παιχνίδι)
• Dragon Dice συλλεκτικό παιχνίδι με ζάρια
• Dungeon! (1975)
• Endless Quest βιβλιοπαιχνίδια
• Spellfire παιχνίδι με συλλεκτικές κάρτες
• Blood Wars συλλεκτικό παιχνίδι με ζάρια
• Chase (επιτραπέζιο παιχνίδι)
• Kage (επιτραπέζιο παιχνίδι)
• Steppe (επιτραπέζιο παιχνίδι)
• Attack Force (επιτραπέζιο παιχνίδι με μικρό κουτί)
• Icebergs (επιτραπέζιο παιχνίδι με μικρό κουτί)
• Remember the Alamo (επιτραπέζιο παιχνίδι με μικρό κουτί)
• Revolt on Antares (επιτραπέζιο παιχνίδι με μικρό κουτί)
• Saga (επιτραπέζιο παιχνίδι με μικρό κουτί)
• They've Invaded Pleasantville (επιτραπέζιο παιχνίδι με μικρό κουτί)
• Vampyre (επιτραπέζιο παιχνίδι με μικρό κουτί)
• Viking Gods (επιτραπέζιο παιχνίδι με μικρό κουτί)

Περιοδικά

• Amazing Stories
• Dragon
• Dungeon Adventures